**RELACION**

**PËR**

**PROJEKTVENDIMIN**

**“PËR**

**SHPALLJEN “PEIZAZH I MBROJTUR UJOR/TOKËSOR “PISHË PORO – NARTË”, KATEGORIA V”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi është përshtatja e elementëve të vendimit të Këshillit të Ministrave për zonën e mbrojtur Pishë Poro – Nartë me ndryshimet ligjore, miratuar me ligjin nr. 21/2024 “Për disa shtesa dhe ndryshime në ligjin nr. 81/2017 “Për zonat e mbrojtura”, për përcaktimin e elementëve tekniko- formal të kësaj zone.

Konkretisht, në vitin 2022 është miratuar vendimi i Këshillit të Ministrave nr. 694, datë 26.10.2022, “Për ndryshimin e statusit të ekosistemit natyror/ligatinor “Pishë Poro – Nartë” nga “Rezervat Natyror i Menaxhuar” (kategoria IV e zonave të mbrojtura) në “Peizazh i Mbrojtur” (kategoria V e zonave të mbrojtura)”, bazuar në parashikimet e legjislacionit në fuqi. Miratimet e fundit ligjore kanë rishikuar elementët e kategorisë V, të zonave të mbrojtura, duke zgjeruar veprimtaritë e lejuara në këto zona, me qëllim krijimin e mundësive për zhvillime bashkëkohore si veprimtari turistike/agroturistike apo veprimtari të tjera ekonomike të qëndrueshme, miqësore me biodiversitetin

Neni 36/1 i ligjit 81/2017, i ndryshuar parashikon miratimin e ndryshimit të elementeve tekniko-formale të vendimit të shpalljes së zonës së mbrojtur si emërtimi, institucioni menaxhues, zonimi dhe nënzonimi, si dhe tipologjia e veprimtarive të lejuara dhe të ndaluara për zonën e mbrojtur ose secilën nënzonë të saj , të bëhet me vendim të Këshillit të Ministrave. Ndërkohë, pas miratimit të elementëve tekniko formalë, nëpërmjet këtij projektvendimi, Këshilli Kombëtar i Territorit bazuar në pikën 7, të nenit 20, duhet të miratojë rregullat dhe kriteret teknike të infrastrukturës kryesore dhe asaj mbështetëse të veprimtarive të lejuara, për shqyrtimin e kërkesave specifike për leje zhvillimi/ndërtimi në këtë kategori të zonës së mbrojtur.

Për rrjedhojë, nëpërmjet këtij projektvendimi, synohet konformiteti i elementëve tekniko- formal të vendimeve të shpalljes së zonave të mbrojtura me parashikimet e këtij ligji si dhe në përputhje me hartën e të konsoliduar sipas vendimit nr.10, datë 28.12.2020 të KKT-së “Për miratimin e kufijve të zonave të mbrojtura”, e cila miraton kufijtë e zonave të mbrojtura.

Për sa vijon, në këtë projektvendim janë përcaktuar kriteret dhe treguesit natyror e të biodiversitetit për peizazhin e mbrojtur, duke u mbështetur në objektivat kryesore që synohen të arrihen, si dhe në përcaktimin e ekosistemeve, habitateve dhe llojeve të florës dhe faunës së egër me status mbrojtjeje.

Gjithashtu, projektvendimi synon të përcaktojë tipologjinë e veprimtarive të lejuara dhe të ndaluara për sa është e mundur për zhvillime bashkohore në peizazhet natyrore, si veprimtari turistike/agroturistike apo veprimtari të tjera ekonomike të qëndrueshme, miqësore me biodiversitetin.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektakt ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike. Gjithashtu, projektvendimi nuk është i parashikuar në Programin e Përgjithshëm Analitik të Projektakteve për vitin 2024.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji nr. 21/2024 “*Për disa shtesa dhe ndryshime në Ligjin Nr. 81/2017 “Për zonat e mbrojtura*”, në nenin 74 “Dispozita kalimtare”, në pikën 4 dhe 5 citon:

*“4. Brenda 6 muajve nga hyrja në fuqi e këtij ligji, Këshilli i Ministrave, Ministria përgjegjëse për zonat e mbrojtura dhe KKT marrin masa të sigurojnë konformitetin e elementëve tekniko- formal të vendimeve të shpalljes së zonave të mbrojtura me parashikimet e këtij ligji.*

*5. Brenda 18 muajve nga hyrja në fuqi e këtij ligji, Këshilli i Ministrave, Ministria përgjegjëse për zonat e mbrojtura miratojnë aktet e nevojshme për shpalljen e zonave të mbrojtura në përputhje me parashikimet e këtij ligji.”*

Ky projektvendim synon përputhjen me parashikimet e reja ligjore, në ligjin për zonat e mbrojtura, konkretisht nenet 20 dhe 36/1 të tij. Për më tepër, në kushtet aktuale, doli si nevojë e domosdoshme rishikimi tërësor i ekosistemit natyror/ligatinor “Pishë Poro – Nartë”, pasi gjatë kësaj periudhe kanë ndodhur një sërë ndryshimesh si rrjedhojë e zhvillimit intensiv ekonomik, social dhe turistik. Ky ekosistem përfaqëson kategorinë e V sipas klasifikimit të IUCN dhe si i tillë krijon mundësi për zhvillime të qëndrueshme miqësore me biodiversitetin. Kjo kategori detyrimisht sjell nevojën për heqjen e nënzonave, një nga ndryshimet thelbësore në zonën e peizazheve natyrore. Po ashtu, në zbatim të parashikimeve të reja ligjore për peizazhet natyrore, në projektvendim synohet përcaktimi i veprimtarive të lejuara dhe të ndaluara. Në vijim, një arsye e rëndësishme për hartimin e këtij projektvendimi vjen dhe në kuadër të unifikimit të VKM-ve të shpalljes për zonat e mbrojtura.

Ky ekosistem përfaqëson kategorinë e V sipas klasifikimit të IUCN dhe si i tillë krijon mundësi për zhvillime të qëndrueshme miqësore me biodiversitetin. Kjo kategori detyrimisht sjell nevojën për heqjen e nënzonave, një nga ndryshimet thelbësore në zonën e peizazheve natyrore.

Në një kompleksitet të tillë të pasurisë dhe trashëgimisë natyrore, AKZM dhe strukturat e saj në nivel vendor, janë ngarkuar me përgjegjësi për përballimin e sfidave aktuale dhe të perspektivës lidhur me menaxhimin efektiv të ZMM.

Kryerja e një analize të hollësishme për identifikimin, studimin/vlerësimin, mbrojtjen dhe monitorimin e vazhdueshëm të ZMM, sipas kërkesave dhe standardeve ndërkombëtare dhe praktikave më të mira të vendeve evropiane, doli si nevojë për të ngritur një sistem përfaqësues e të qëndrueshëm të zonave të mbrojtura mjedisore, duke synuar përmirësimin dhe konsoludimin e menaxhimin e tyre, për të arritur objektivat e ruajtjes së biodiversitetit dhe të trashëgimisë natyrore.

Studimi i kryer krijoi mundësinë për përgatitjen e hartës të konsoliduar të Peizazhit të Mbrojtur “Pishë Poro – Nartë”, e cila me vendimin nr. 694, datë 26.10.2022, “Për Ndryshimin e statusit të ekosistemit natyror/ligatinor “Pishë Poro – Nartë” nga “Rezervat Natyror i Menaxhuar” (kategoria IV e zonave të mbrojtura) në “Peizazh i Mbrojtur” (kategoria V e zonave të mbrojtura”, nxori në pah gjendjen ekzistuese, duke evidentuar qartë nevojën për përditësimin e përdorimit të territorit, duke i dhënë kështu më shumë fuqi ligjore sistemit të zonave të mbrojtura.

Përpos kësaj, studimi mundësoi një vlerësim dhe analizë të thelluar të biodiversitetit në të gjithë zonën, çka lehtëson shkëmbimin e vazhdueshëm të informacionit, në përshtatje me standardet ndërkombëtare.

Vlerësimi që i është bërë sistemit të ZMM, ndihmon strukturat përkatëse të MTM dhe të AKZM në hartimin e dokumentave strategjike, lidhur me mbrojtjen e natyrës apo Dokumentit Strategjik të Politikave të Mbrojtjes së Biodiversitetit. Gjithashtu, ai është një mbështetje e mirë për hartimin të planit të menaxhimit të zonës së mbrojtur, me qëllim përcaktimin dhe përshkrimin e masave për përmirësimin e gjendjes së biodiversitetit.

Procesi i vlerësimit të zonës u realizua, pas grumbullimit dhe shqyrtimit të gjendjes ekzistuese të natyrës dhe biodiversitetit, analizimit dhe shqyrtimit të kufirit të zonës së mbrojtur nëpërmjet konsultimeve me komunitetet e zonave dhe aktorët e tjerë të interesuar (akademikët, shoqërinë civile, shoqatat mjedisore etj).

Gjatë këtij procesi është analizuar me hollësi përdorimi i sipërfaqes apo i mbulësës vegjetative, bazuar në klasifikimin Corine Land Cover (Coordination of Information on the Environment), i prodhuar nga Agjencia Evropiane e Mjedisit (EEA), pasi sipas të dhënave trashëguar nga planet e mbarështrimit kryer me metoda të vjetra ka patur shumë mangësi dhe mospërputhje me gjendjen reale në terren për Peizazhin e Mbrojtur “Pishë Poro – Nartë”.

Nga vlerësimi i përditësuar, ekosistemit natyror në këtë territor, është përmirësuar duke shtuar vlerat e natyrës dhë të biodiversitetit, është vlerësuar se ky ekosistem natyror përfaqëson kategorinë e V-të të zonave të mbrojtura “Peizazh i Mbrojtur”, sipas klasifikimit të IUCN-së.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi i Këshillit të Ministrave, propozohet në mbështetje të nenit 100 të Kushtetutës dhe pikave 2 dhe 3 të nenit 10 si dhe të nenit 20, të ligjit nr. 81/2017 “Për zonat e mbrojtura”, si dhe është në përputhje me nenin 36/1 dhe pikat 4 dhe 5 të nenit 74, të ligjit nr.81/2017 “Për zonat e mbrojtura”, i ndryshuar me ligjin nr. 21/2024 “Për disa shtesa dhe ndryshime në Ligjin Nr. 81/2017 “Për zonat e mbrojtura”.

**V. VLERËSIMI I SHKALLËS SË PËRAFRIMIT ME *ACQUIS E BE* (PËR PROJEKTAKET NORMATIVE)**

Projektakti nuk synon përafrim me legjislacionin e Bashkimit Evropian.

**VI. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi ngarkohen MTM dhe AKZM/AdZM në qarqe dhe organet përkatëse të vetëqeverisjes vendore.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi është hartuar në 8 nene ku janë përcaktuar të gjithë elementët tekniko formal të peizazhit të mbrojtur si dhe shtojcat bashkëlidhur. Konkretisht:

Në pikën 1 është parashikuar shpallja dhe objekti i peizazhit të mbrojtur. Sqarojmë se zona natyrore Peizazh i Mbrojtur, Kategoria e V (IUCN), Pjesë e rrjetit EMERALD dhe IBA, përbëhet nga dy pjesë: Pishë Poro dhe Vjosë-Narta. Ndodhet në grykëderdhjen e Lumit të Vjosës. Gjatë bregdetit, ka sektorë me akumulim të madh, në ekuilibër dhe në gërryerje intensive. Akumulimi, në zonën e Pishë Poros, aktualisht, zhvillohet në të dy anët e grykëderdhjes së kanalit kullues të Povelçës, në rreth 7km gjatësi. Procesi i gërryerjes së brigjeve, takohet në dy skajet e vijës bregdetare, por me shtrirje, përshkallëzim dhe kohë veprimi jo të njëjtë. Në sektorin verior, pranë plazhit të Semanit, erozioni është vijim i procesit intensiv të gërryerjes së këtij plazhi. Zona e Vjosë-Nartës, ndodhet nga grykëderdhja e Vjosës deri afër Vlorës, me lartësi, nga niveli i detit deri 246m, midis fshatrave Hoshtimë dhe Llakatund, është pjesë e Myzeqesë së Vlorës, e cila shtrihet në të majtë të rrjedhjes së poshtme të Vjosë, lagunës së Nartës, Vlorës dhe detit.

Në pikën 2 është parashikuar qëllimi i këtij vendimi i cili konsiston në ruajtjen dhe mbrojten e vlerave peizazhistike të zonës së mbrojtur mjedisore dhe përbërësve të rëndësishëm të biodiversitetit dhe të natyrës në to. Sqarojmë se zona e propozuar me status mbrojtje në kategorinë e V-të “Peizazh i Mbrojtur”, ka vlera të veçanta natyrore vecanërisht nga prania e habitateve ligatinore. Laguna e Nartës, bën pjesë në lagunat e mëdha të bregdetit tonë të Adriatikut. Në skajin jugor të lagunës ngrihen kodrat e ulëta terrigjene të Triportit, të cilat, nëpërmjet brezit litoral, lidhen me skajin jugor të deltës së Vjosës. Pjesa veriore e lagunës është kthyer në kripore në fillimet e viteve 1950. Dallohet për botë të gjallë të pasur dhe të larmishëm, ku dallohen shpendët ndenjëtarë dhe shtegtarë.Laguna e Kallëngës, është lagunë e cekët. Lidhet me detin me kanal të hapur kohët e fundit. Përdoret për peshkim, në grykën e kanalit, ku është vendosur dajlani. Rajoni Pishë Poro - Nartë është i njohur për florën e veçantë dhe larminë e habitateve, me vlera të veçanta shkencore, ekologjike (shumë gjallesa të rralla) dhe ekonomike (bimë mjekësore, aromatike, industriale dhe dekorative).

Narta është laguna e dytë në vend për nga rëndësia për shpendët e ujit, një IBA e rëndësishme. Më të zakonshme janë rosat dhe bajzat. Gjatë sezonit të folezimit, Narta kthehet në vendin e shumimit për shpendësh uji. Afro 88% e tyre përqendrohet në kriporet. Narta është vendushqimi për pelikanin (Pelicanus crispus), por takohen rregullisht flamingot (Phenicopterus ruber). Sipas përditësimit të fundit janë evidentuar 5 tipe habitatesh, sipas Listës së Habitateve të Natura 2000, prej të cilave 2 tipe habitatesh janë të listuara si prioritare, të cilat kërkojnë masa specifike për ruajtje. Të dhënat arkeologjike flasin për ndërtesa të lashta greko-romake. Triporti ka qenë port i rëndësishëm, që lidhte qendra antike, si: Aulona, Apollonia, Oriku dhe Amantia; Spinarica ishte një nga qytetet mesdhetare të Adriatikut. Me gjithë rritjen e kërkesës për turizëm, zhvillimin e tij e pengon mungesa e infrastrukturës, e planeve urbane, strategjive të qarta për turizmin; vendimet e fundit të qeverisë për kërkimin e naftës; krijimi i parkut industrial dhe energjetik dhe ai i aeroportit. Megjithatë, po praktikohet turizmi ditor dhe familjar me përmasa ende të kufizuara.

Në pikën 3 është parashikuar shkalla e III e mbrojtjes e cila është shkalla e mbrojtjes që ka si funksion ruajtjen e natyrës dhe të biodiversitetit në harmoni me zhvillimin e veprimtarive social-ekonomike e turistike, të infrastrukturës për banorët e zonës dhe komunitetin e biznesit.

Në pikën 4 është parashikuar tipologjia e veprimtarive të ndaluara në peizazhin e mbrojtur.

Në pikën 5 është parashikuar tipologjia e veprimtarive të lejuara në peizazhit të mbrojtur në përputhje edhe me parashikimet e pikës 5 të ligjit.

Në pikën 6 parashikohet detyrimi i hartimit të planit të menaxhimit brenda 2 viteve nga data e hyrjes në fuqi të këtij vendimi dhe mënyra e hartimit të tij.

Në pikën 7 është parashikuar që Administrata e Zonave të Mbrojtura të Qarkut Vorë dhe Qarkut Fier janë përgjegjëse për administrimin/ menaxhimin e territorit të Peizazhit të Mbrojtur.

Në pikën 8 janë parashikuar institucionet përgjegjëse si dhe shfuqizimi i Vendimit të Këshilllit të Ministrave Nr. 694, datë 26.10.2022, “Për Ndryshimin e statusit të ekosistemit natyror/ligatinor “Pishë Poro – Nartë” nga “Rezervat Natyror i Menaxhuar”, kategoria IV e zonave të mbrojtura në “Peizazh i Mbrojtur” ,kategoria V e zonave të mbrojtura”.

Gjithashtu në shtojcën, jepet Tabela 1 jepen të dhëna mbi sipërfaqen e “Peizazhit të Mbrojtur” të përshkruar sipas mbulesës, janë përdorur emërtime të përdorimit të territorit si: pyje, sipërfaqe heterogjene bujqësore, sipërfaqe kënetore, sipërfaqe ujore detare, sipërfaqe me mbulesë të pakët, shkurre, kullota dhe zona urbane, në shtojcën 2 jepet harta e peizazhit të mbrojtur si dhe në shtojcën 3 jepen koordinatat e peizazhit.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është propozuar nga MTM/AKZM pas miratimit të hartës të konsoliduar të Peizazhit të Mbrojtur “Nartë – Pishë Poro”. Vendimi Nr. 694, datë 26.10.2022, i Këshillit të Ministrave, “Për Ndryshimin e statusit të ekosistemit natyror/ligatinor “Pishë Poro – Nartë” nga “Rezervat Natyror i Menaxhuar” (kategoria IV e zonave të mbrojtura) në “Peizazh i Mbrojtur” (kategoria V e zonave të mbrojtura”, shfuqizohet.

Sa i përket procesit të konsultimit publik të këtij projektvendimi, sqarojmë se procesi i konsultimit për rishikimin e të këtij peizazhi është realizuar në takimet e organizuara për Komitetet e Menaxhimit të Zonave të Mbrojtura me praninë e përfaqësuesve të pushtetit vendor, shoqatave mjedisore dhe civile si dhe përfaqësues të botës akademike dhe grupeve të interesit . Gjatë gjithë këtij takimi janë mbledhur një numër i madh propozimesh të rëndësishme për rishikimin, e zhvillimit të zonës në këndvështrimin e ligjit nr. 81/2017 “Për zonat e mbrojtura”, i ndryshuar

Projektvendimi do të publikohet edhe në rregjistrin elektronik të konsultimit publik dhe do dërgohet për mendim në ministritë e linjës, konkretisht tek Ministrinë e Financave, Ministrinë e Bujqësisë dhe Zhvillimit Rural, Ministrinë e Drejtësisë, Ministrinë e Infrastrukturës dhe Energjisë, Ministrinë e Brendshme, Ministrinë e Ekonomisë, Kulturës dhe Inovacionit, Ministrit të Shtetit për Pushtetin Vendor dhe në Agjencinë Shtetërore e Kadastrës.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektakt nuk ka efekte financiare.

**M I N I S T R I**

**MIRELA KUMBARO FURXHI**